Imtella' Novembru 14, 2021 Rapport: Antonia Micallef Olandiżi kellhom esperjenza mill-qrib tal-perjodu Neolitiku Malti wara li fl-aħħar ħames xhur fdalijiet minn dan iż-żmien li jmur lura għas-snin 5,900 u 2,500 Qabel Kristu ġew esebiti fil-Mużew Nazzjonali tal-Antikitajiet tal-Olanda li jinsab fil-belt ta' Leiden. Il-mużew irrapporta li dawn l-esebiti mill-preistorja ta' Malta attiraw aktar minn 75,000 viżitatur. Aktar minn 90 artefatt mill-kollezzjoni nazzjonali f'idejn Heritage Malta u mudelli ta' sitt tempji rrappreżentaw lill-perjodu Neolitiku Malti waqt esebizzjoni bejn l-aħħar ta' Mejju u tmiem Ottubru fil-Mużew Nazzjonali tal-Antikitajiet tal-Olanda. Il-wirja 'Temples of Malta' żaruha aktar minn 75,000 viżitatur, bil-mużew Olandiż jgħid li dan jirrappreżenta fost l-ogħla ammont ta' viżitaturi għal wirja partikulari fl-aħħar għaxar snin. L-artefatti kienu jinkludu tiżjin ta' tempji, għodod, fuħħar dekorat u statwetti. Intbagħtet ukoll statwetta ċkejkna li kienet instabet fit-Tempji ta' Ħal Tarxien u li turi żewġ persuni mgħannqin. Għall-Kap Eżekuttiv ta' Heritage Malta, Noel Zammit, kollaborazzjoni tax-xorta tgħin lill-aġenzija tagħmel il-wirt kulturali Malti aktar aċċessibbli mhux biss f'siti u mużewijiet f'Malta imma anke barra. "Dan il-mużew, Rijksmuseum, għandu wkoll kollaborazzjonijiet ma' networks oħra ta' mużewijiet, u dak ifisser li lilna qed jiftħilna opportunitajiet ġodda, biex nikkollaboraw ma' mużewijiet oħra wkoll grazzi għal din ir-relazzjoni li rabbejna u rawwimna bejn Heritage Malta u Rijksmuseum." Għad-Direttur tar-Rijksmuseum, Wim Weijland, huwa mportanti li l-mużew jikkollabora ma' mużewijiet oħra mhux biss biex itellgħu esebizzjonijiet imma wkoll fuq proġetti oħra fit-tul fosthom fuq il-kollezzjoni Eġizzjana fil-Mużew Nazzjonali tal-Arkeoloġija fil-Belt, li tipprovdi art fertili għar-riċerka kif ukoll għal wirja u pubblikazzoni. Il-wirja hi riżultat ta' ftehim bejn Heritage Malta u r-Rijksmuseum. Bil-ftehim, viżitaturi tal-mużew Olandiż kienu diġà ngħataw togħma ħafifa tal-preistorja Maltija b'wirja oħra li kienet saret is-sena li għaddiet u li kienet tikkonsisti f'ritratti tat-tempji megalitiċi. Temples of Malta ttellgħet bl-għajnuna tal-Ambaxxata Maltija fl-Olanda u l-Awtorità Maltija għat-Turiżmu.